新霜二首  其二
作者：歐陽修
朝代：宋

paragraphs: 荒城草樹多陰暗，日夕霜雲意濃淡。
長淮漸落見洲渚，野潦初清收瀲濪。
蘭枯蕙死誰復弔，殘菊籬根爭豔豔。
青松守節見臨危，正色凜凜不可犯。
芭蕉芰荷不足數，狼藉徒能污池檻。
時行收斂歲將窮，冰雪嚴凝從此漸。
咿呦兒女感時節，愛惜朱顔屢窺鑑。
惟有壯士獨悲歌，拂拭塵埃磨古劔。